חוק הפיקוח על שירותים פיננסיים (ביטוח) (תיקון מס' 35), התשע"ז-2017
הצעת חוק פרטית, הכנסת ה-20
פורסם: ספר החוקים, חוברת 2651, עמ' 1048, 2017-07-30T00:00:00+03:00
חוק הפיקוח על שירותים פיננסיים (ביטוח) (תיקון מס' 35), התשע"ז–2017 (להלן – התיקון), התקבל בקריאה השנייה והשלישית ביום כ"ג בתמוז התשע"ז (17 ביולי 2017). בתיקון נקבע כי מבטח שברצונו להגיש תביעה נגד צד שלישי לפיצוי או לשיפוי או לתחלוף כמשמעותו בסעיף 62 לחוק חוזה הביטוח, התשמ"א–1981, בקשר לתגמולי ביטוח ששילם למבוטח, יהיה חייב לשלוח לצד השלישי הודעה בכתב על כוונתו להגיש נגדו תביעה כאמור 30 ימים לפחות לפני הגשת התביעה, כתנאי להגשתה. הודעה כאמור תכלול את שם המבטח ודרכי ההתקשרות עמו ופירוט של עילת התביעה, ויצורפו לה המסמכים המהותיים הנוגעים לתביעה. עוד נקבע כי הוראות התיקון יחולו על הודעות לצד שלישי שיישלחו ועל תביעות שיוגשו לבית המשפט מיום תחילתו של התיקון ואילך. בנוסף, נקבע כי במצב שבו מבטח הגיש תביעה בניגוד לאמור, בית המשפט שדן בתביעה רשאי יהיה לפסוק הוצאות לטובת הצד השלישי בסכום שימצא לנכון בנסיבות העניין שלא יפחת מ-1,000 שקלים חדשים ולא יעלה על 5,000 שקלים חדשים, וכן רשאי הוא להורות על מחיקת התביעה.